รมช.ศธ.เปิดเผย มียอดผู้สมัครโครงการบัณฑิตพรีเมียมแล้วกว่า 10,000 คน เรียนจบมีงานทำทันที
รมช.ศธ.เปิดเผย มียอดผู้สมัครโครงการบัณฑิตพรีเมียมแล้วกว่า 10,000 คน พร้อมระบุ โครงการดังกล่าวตอบโจทย์ความต้องการของภาคเอกชนเรียนจบมีงานทำทันทีศ.นพ.อุดม คชินทร รัฐมนตรีช่วยว่าการกระทรวงศึกษาธิการ เปิดเผยว่า จากการติดตามความคืบหน้าโครงการความร่วมมือภาครัฐและเอกชนเพื่อร่วมผลิตบัณฑิตพรีเมียมพบว่า นักเรียน นักศึกษาให้ความสนใจสมัครเข้าร่วมโครงการฯจำนวนมาก และยังเปิดรับสมัครอย่างต่อเนื่องใน ม.เทคโนโลยีราชมงคล 7 แห่ง ม.ราชภัฏ 38 แห่ง ม.แม่โจ้ ม.พะเยา ม.บูรพา ม.เจ้าพระยา วิทยาลัยเทคโนโลยีสยาม วิทยาลัยเชียงราย สถาบันเทคโนโลยียานยนต์มหาชัย และสถานศึกษาอาชีวศึกษา รวมกว่า 70 แห่งทั่วประเทศ ภาพรวมกำหนดเป้าหมายนักเรียน นักศึกษาเข้าร่วมโครงการฯ 5,100 คน และ อนาคตจะเพิ่มจำนวนมหาวิทยาลัยมากขึ้น รวมถึงเพิ่มจำนวนนักเรียน นักศึกษา ให้ถึง 10,000 คน โครงการดังกล่าว เป็นการดึงภาคเอกชนมาร่วมจัดการศึกษา เพื่อให้เด็กได้เรียนรู้กับเครื่องมือที่ทันสมัย ได้พัฒนาตามความต้องการของภาคเอกชน เรียนจบแล้วสามารถทำงานได้ทันที โดยเด็กที่เข้าร่วมโครงการมาจาก 2 กลุ่ม คือ เด็กทั่วไปและเด็กจากโรงเรียนราชประชานุเคราะห์ ที่มีฐานยากจน ขาดโอกาส หรือเป็นเด็กชนเผ่า โดยในส่วนของเด็กกลุ่มทั่วไปภาคเอกชนจะออกค่าเล่าเรียนร้อยละ 70 ส่วนกลุ่มเด็กจากโรงเรียนราชประชานุเคราะห์จะออกค่าเล่าเรียนให้ทั้งหมด และเมื่อจบแล้วจะรับเข้าทำงานทันที ส่วนการคัดเลือกก็เปิดกว้างไม่ได้กำหนดผลการเรียน แต่จำนวนรับในแต่ละสาขาขึ้นกับความตกลงของแต่ละสถานศึกษา โดยแต่ละแห่งจะมีการประกาศไว้ชัดเจน